མ་ཎི་བཀའ་འབུམ།

མ་ཎི་བཀའ་འབུམ།   
དེའི་ནང་ཆོས་རྒྱལ་སྲོང་བཙན་སྒམ་པོ་རང་ཉིད་ཀྱི་སྐུ་སྐྱེ་སྔ་མའི་ལོ་རྒྱུས་དང་། ལྷ་སའི་གཙུག་ལག་ཁང་བཞེངས་ཚུལ། ཇོ་བོ་གདན་འདྲེན་ཚུལ།  སྤྱན་རས་གཟིགས་ཀྱི་རྣལ་འབྱོར་སྒོམ་ཚུལ། བཙུན་མོ། བློན་པོ། བོད་འབངས་རྣམས་ལ་ཞལ་ཆེམས་གནང་བ་སོགས་གསལ་ཡོད། །སསཧ

གཞུང་གི་མཚན། 
༄༅། ། ཆོས་རྒྱལ་སྲོང་བཙན་སྒམ་པོའི་མ་ཎི་བཀའ་འབུམ་བཞུགས་སོ།།

མཛད་པ་པོ། 
སྲོང་བཙན་སྒམ།   མི་ཆོས་གཙང་མ་བཅུ་དྲུག།།

༄༅།།མ་ཎི་བཀའ་འབུམ། 



<<མ་ཎི་བཀའ་འབུམ>>ནི་ཐུགས་རྗེ་ཆེན་པོའི་རྣམ་སྤྲུལ་ཆོས་རྒྱལ་ཆེན་པོ་སྲོང་བཙན་སྒམ་པོས་རང་གིས་ཉམས་བཞེས་གནང་བའི་མདོ་སྔགས་ཀུན་འདུས་ཀྱི་ཆོས་ཕུང་ཆེན་པོ་མ་ཎི་ཡི་གེ་དྲུག་མའི་ཆོས་སྐོར་ཟབ་ཅིང་རྒྱས་པ་དག ཕྱི་རབས་གདུལ་བྱ་སྤྱི་དང་སྒོས་སུ་བོད་ཁ་བ་ཅན་ལ་མ་འོངས་པར་འཕགས་པ་ཐུགས་རྗེ་ཆེན་པོའི་ཆོས་ཀྱིས་ཕན་པར་དགོངས་ནས་གླེགས་བམ་བཞེངས་ཏེ། ར་ས་འཕྲུལ་སྣང་གི་གློ་འབུར་དུ་ཐུགས་རྗེ་ཆེན་པོའི་ལྷ་ལྔ་མའི་ལྷ་ཁང་གི་རྟ་མགྲིན་གྱི་ཞབས་གཡས་པའི་འོག་ཏུ་གཏེར་དུ་སྦས་པ། ཐུགས་རྗེ་ཆེན་པོ་ནོར་བུའི་རྒྱན་གྱི་བཤད་འགྲེལ་ཆེན་མོ་མཛད་མཁན་སློབ་དཔོན་གྲུབ་ཐོབ་དངོས་གྲུབ་ཀྱིས་གཏེར་ནས་བཏོན།  



སྲོང་བཙན་གྱིས་དངོས་སུ་མཛད་པའི་ཡི་གེ་དྲུག་མའི་སྒྲུབ་ཐབས་སམ། ཐུགས་རྗེ་ཆེན་པོ་ཡིད་བཞིན་ནོར་བུའི་རྒྱན་ཡི་གེ་དྲུག་པ་འཕྲུལ་གྱི་དུམ་བུ་ཞེས་པའི་བསྟན་བཅོས་ཀྱི་མཚན་དང༌། ཡིག་དྲུག་ཆོས་སྐོར་གྱི་ཞལ་གདམས་དུ་མ་དང༌། དེ་བཞིན་འཁོར་འབངས་ཚོར་ཡང་ཡིག་དྲུག་གི་དམ་ཆོས་ལས་འཕྲོས་པའི་ཞལ་གདམས་དུ་མ་གནང་བས་ན། མ་ཎི་བཀའ་འབུམ་ཞེས་པའི་མཚན་གསོལ་བ་ཡིན་ངེས། འོན་ཀྱང་ད་ལྟའི་མཎི་བཀའ་འབུམ་ཞེས་པའི་གླེགས་བམ་འདི་གཉིས་ཆ་ཚང་ཆོས་ཀྱི་བཀའ་ཆོས་རྐྱང་པ་ཞིག་མིན། 



མ་ཎི་བཀའ་འབུམ་འདི་ལ་མདོ་སྐོར་དང༌། སྒྲུབ་སྐོར། ཞལ་གདམས་ཀྱི་སྐོར་གསུམ་དུ་ཕྱེ་ཡོད། 



         མདོ་སྐོར་ལ། ཐུགས་རྗེ་ཆེན་པོ་སངས་རྒྱས་སྟོང་རྩའི་ལོ་རྒྱུས་ཆེན་མོ་ལེའུ་སོ་དྲུག་ཅན་དང༌། ཐེག་པ་ཆེན་པོ་ཟ་མ་ཏོག་གི་མདོ། ཕྱག་སྟོང་སྤྱན་སྟོང་གི་སེམས་རྒྱ་ཆེར་ཡོངས་སུ་རྫོགས་པའི་གཟུངས་ཆོ་ག་དང་བཅས་པ་གསུམ་ནི་ལོ་ཙཱ་བའི་འགྱུར་ཆོས་ཏེ་རྗེས་སུ་ཁར་བསྣན་པར་ངེས། 



གཏེར་ཆོས་དངོས་ལའང༌། སྲོང་བཙན་གྱི་མཛད་རྣམ་སྐོར་དང༌། གསུང་སྒྲོས་མན་ངག་གི་སྐོར་གཉིས་བཞུགས། དང་པོ་ལ་ཤཱཀྱ་ཐུབ་པའི་བསྟན་པ་ལ་མཛད་པའི་རྣམ་ཐར་དང༌། སངས་རྒྱས་གཞན་དག་གི་བསྟན་པར་མཛད་པའི་རྣམ་ཐར་གཉིས་ཡོད་པའང་ཚང་མ་ཆོས་རྒྱལ་གྱི་བཀའ་མིན། གསུང་སྒྲོས་མན་ངག་ཞལ་གདམས་སྐོར་ནི་བཀའ་དངོས་ལགས། 



           ཐུགས་རྗེ་ཆེན་པོའི་སྒྲུབ་ཐབས་སྐོར་ལ། སྒྲུབ་ཐབས་ཆེན་མོ་དང༌། སྒྲུབ་ཐབས་ཕྲན་བུ་གཉིས། དང་པོ་ལའང་དྲུག་སྐོར་དང་སུམ་སྐོར་གཉིས། དེ་གཉིས་ལ་སྤྱིའི་ཁོག་དབུབས་དང༌། སྒོས་ཀྱི་བཤད་འགྲེལ་བསྡུས་དོན་བཅས་བཤད་ཆོས་དང༌། ཡིག་དྲུག་སྒྲུབ་ཐབས་དྲུག་སྐོར་རྩ་བ། ཐུགས་རྗེ་ཆེན་པོའི་དྲུག་སྐོར་ལས་ཚོགས་དང་བཅས་པ། སུམ་སྐོར་རྩ་བ། གཅིག་སྐོར་རྣམས་ནི་ལག་ལེན་སྒྲུབ་ཆོས་སྐོར་ཡིན། 



སྒྲུབ་ཐབས་ཕྲན་བུ་ལ། སྒྲུབ་ཐབས་བསྡུས་འབྲིང་དང༌། རྒྱས་པ་ཐུགས་རྗེ་ཆེན་པོའི་གཅིག་སྒྲུབ་དང་གསུམ་པོ་ལག་ལེན་གྱི་ཆོས་སྐོར་དང༌། རྒྱལ་བ་སུམ་སྒྲིལ་དང་འཇིག་རྟེན་དབང་ཕྱུག་གཉིས་སྐུ་གསུང་ཐུགས་ཀྱི་སྒྲུབ་ཐབས། རྟ་མགྲིན་དྲེགས་པ་དབང་སྡུད་ནི་ཁྲོ་བོས་བགེགས་དབང་དུ་སྡུད་ཐབས། མཁའ་འགྲོ་མའི་གསང་སྐོར་དང༌། གསང་བ་ཡེ་ཤེས་མཁའ་འགྲོའི་སྒྲུབ་ཐབས། ཡི་དམ་ལྷ་དབང་དུ་སྡུད་པ་གསུམ་ནི་དབང་སྡུད་ཀྱི་ཆོས་སོ། བྱིན་རླབས་སྤ་ཆོས་ནི་ནད་གདོན་སྡིག་སྒྲིབ་ཞི་བར་བྱེད་པའི་བྱིན་རླབས་ནུས་པའི་སྐོར་ལགས། 



གསུམ་པ་ཞལ་གདམས་ཀྱི་ཆོས་སྐོར་ལའང༌། རྒྱ་ཆེ་བ་གཞན་དོན་དུ་གདམས་པ། ཟབ་པ་རང་དོན་དུ་གདམས་པ་གཉིས་སོ། དང་པོ་ལའང་ཡབ་ཡུམ་སོགས་ཀྱིས་ཆོས་རྒྱལ་ལ་ཞུས་པའི་ཞུས་ལན་གྱི་ཞལ་གདམས་བརྒྱད་དང༌། ཡང་ཡབ་ཡུམ་བཙུན་མོ་སོགས་ལ་དམ་ཆོས་ངོ་སྤྲོད་ཀྱི་ཞལ་གདམས་བརྒྱད། ཞལ་གདམས་བཀའ་ནན་མ་བཅུ་གཉིས། གཞན་ཡི་གེ་དྲུག་པའི་སྐོར་ལ་ཞལ་གདམས་བརྒྱད། སྐྱབས་འགྲོ་སེམས་བསྐྱེད་ལམ་འཁྱེར་སོགས་ལམ་འཁྱེར་གྱི་ཞལ་གདམས་ལྔ་བོ་བཅས་འདི་ཡན་ཆོས་ཚན་དང་པོའི་ཤོག་དྲིལ་ལོ། 



དྲུག་ཚན་བཅུ་བ་དང་སུམ་ཚན་བཞི་བཅུ་བ་སོགས་ཞལ་གདམས་ཐོར་བུའི་སྐོར་ལྔ། དབང་བོ་རབ་འབྲིང་ཐ་མའི་ལམ་གྱི་རིམ་པ་བསྟན་པའི་ཞལ་གདམས་གསུམ། འཁོར་བ་འཇུག་ལྡོག་དང་ལྟ་དགོངས་དོན་རྒྱུད་གཉིས་མས་འཇུག་ཡས་བཟློག་གི་ཞལ་གདམས་བཅས་པ་ནི་བཀའ་ཆོས་བར་མའི་ཤོག་དྲིལ་ལོ། 



སྐྱེ་བོ་མ་རིག་པ་ཆོས་ལ་འཛུད་པ་སོགས་སྐྱོན་མཚང་འབྱིན་པའི་ཞལ་གདམས་དྲུག སྒྲུབ་པ་སྒྲུབ་འཇུག་སོགས་ཆོས་པ་སྲང་དུ་འཇལ་བའི་ཞལ་གདམས་ལྔ། ཕ་རོལ་དུ་ཕྱིན་པ་བཅུ་སོགས་ཕྱི་ནང་གི་ཆོས་བཞིའི་ཞལ་གདམས། ཐུགས་རྗེ་ཆེན་པོའི་ཁྱད་པར་བའི་ཞལ་གདམས་བཞི། བར་དོ་དྲུག་སོགས་ཞལ་གདམས་ཆོས་བཞི། དམ་ཚིག་དང་སྐྱབས་འགྲོའི་གདམས་པ་སོགས་ཕྱི་ནང་གི་བསླབ་གཞིའི་ཞལ་གདམས་བཞི། སྐྱབས་འགྲོ་སེམས་བསྐྱེད་བསྔོ་བ་སོགས་གཞན་ཕན་རང་སྨིན་གྱི་ཆོ་གའི་རིམ་པ་ཞལ་གདམས་བརྒྱད་བཅས་བཀའ་ཆོས་ཐ་མའི་ཤོག་དྲིལ་བཅས་ནི་ཞལ་གདམས་ཆེ་ཁག་གི་སྐོར་ཡིན་ནོ། 



གཞན་ཡང་ཞལ་གདམས་ཟབ་དོན་ཆུང་ཚགས་སྐོར་ལའང༌། ནང་འཁོར་དགུ་ཡི་ཞུས་ལན་ཟབ་མོའི་གདམས་པ་དགུ་དང༌། ཕྱི་འཁོར་བརྒྱད་ལ་གདམས་པའི་ཟབ་དོན། ཟབ་པ་ཐུན་མིན་ཞལ་གདམས་དང་ཐུན་མོང་བའི་ཞལ་གདམས་ལྔ། རྩ་རླུང་གི་གདམས་པ་སོགས་ཁྱད་པར་གྱི་ཟབ་དོན་བདུན། རྫོགས་པ་ཆེན་པོའི་ཐུགས་རྒྱུད་སོགས་ཟབ་དོན་གདམས་པ་དྲུག ཡང་ཐུགས་རྗེ་ཆེན་པོའི་གནད་ཀྱི་ཟབ་དོན་གདམས་པ་དྲུག རང་དོན་ཟབ་དོན་ལྟ་དགོངས་ཀྱི་སྐོར་ལ་ཞལ་གདམས་ཉེར་བདུན་བཅས་ཞལ་གདམས་ཆེ་ཆུང་བརྒྱ་དང་ལྔ་བཅུ་བཞུགས་སོ། ཞལ་གདམས་ཕལ་མོ་ཆེ་རྣམས་མི་བརྗེད་པའི་གཟུངས་སྤོབས་བརྙེས་པའི་ཐོན་མིས་རིམ་བཞིན་ཡི་གེར་བཀོད་པར་གསུངས་འདུག 



      ཐུགས་རྗེ་ཆེན་པོ་བོད་ཀྱི་ལྷ་སྐལ་ཡིན། མ་ཎི་ཡིག་དྲུག་བོད་ཀྱི་ཆོས་སྐལ་ཡིན། ཞེས་པ་བཞིན་བོད་མི་ཞིག་ཡིན་ན་མ་ཎི་ཡིག་དྲུག་པོ་འདོན་ཤེས་པས་ཁྱབ་ཅེས་བཤད་ཆོག་མོད། འོན་ཀྱང་ང་ཚོས་མ་ཎི་ཡིག་དྲུག་གི་ཕན་ཡོན་ཙམ་རེ་ཤེས་པ་ལས། ཡིག་དྲུག་གི་ནང་དོན་ཟབ་ཅིང་རྒྱས་པ་དེ་རྣམས་ཐུགས་སུ་ཆུད་མཁན་དང༌། ལྷག་པར་ཉམས་སུ་བཞེས་མཁན་ཧ་ཅང་དཀོན་པར་སྣང༌། ང་ཚོས་ད་དུང་མུ་མཐུད་དེ་མ་ཎིར་སྐྱབས་བཅོལ་མཁན་གྱི་སྐལ་ལྡན་ཞིག་བྱེད་ན་ངེས་པར་དུའང༌། ཡི་གེ་དྲུག་མའི་ཟབ་དོན་རྟོགས་ཤིང་ལག་ལེན་སྒོམ་སྒྲུབ་མ་ནོར་བ་ཡོང་དགོས། དེའི་ཕྱིར་མ་མཐའ་ཡང་མ་ཎི་བཀའ་འབུམ་གྱི་ཞལ་ཁ་ཕྱེ་ནས་ཐེངས་གཅིག་མཇལ་རོགས་ཞུ། འདིར་མ་ཎི་བཀའ་འབུམ་གྱི་དཀར་ཆག་ཙམ་ཞིག་ངོ་སྤྲོད་ཞུས་པའི་ཉིང་དགོས་ཀྱང་དེའོ། ། 





སྨྲས་པ། 



།སྲོང་བཙན་སྒམ་པོ་ཆོས་རྒྱལ་ཡིན་དང་མིན། 



།ཡི་གེ་དྲུག་མའི་བྱིན་རླབས་ཆེ་དང་ཆུང༌། 



།ཆོས་སྲིད་ཟུང་དུ་སྦྲེལ་ཚུལ་ཡོད་དང་མེད། 



།མཎི་བཀའ་འབུམ་མཇོལ་དང་རྟོགས་པར་འགྱུར།

དཔྱད་བརྗོད། 
ད་དུང་གཟིགས།